CATBALOGAN CITY, Samar, March 21 (PIA) - Ginhangyo ni Most Reverend Isabelo Abarquez han Diocese han Calbayog an magtinu-uhon: Pagpuasa basi makakaon an iba yana nga panahon han kwaresma.
Dida han nahitabo nga orientation han school based feeding program, gin-aghat ni Abarquez an mga Katoliko Romano nga magpuasa yana nga kwaresma basi magpakakaon an ginugutom. Karuyag niya ipasabot nga magsakripisyo hin tala ha Biyernes nga adlaw ngan igdonar an salapi han pagkaon para han feeding program.
Iginpasamwak han obispo nga an Calbayog Diocese in nagpapakaon hin pira nga katawhan hin mga parokya kada adlaw.
“Nagpapakaon kami ha napulo nga eskoylahan, 10 nga barangay ngan lima nga parokya,” segun han Obispo.
Gin-imbitar ni Samar Governor Sharee Ann Tan hi Abarquez han orientation han school based feeding program, ha panuyo nga mag-urusa an mga aada ha gobyerno,sugad man han non-government agencies nga nagdudumara han papreho nga feeding program aber mas haluag an matagan benepisyo.
Gintambungan an katitirok hin mga DepEd supervisor, Municipal Nutrition Action Officers, DepEd medical team ngan NGOs sama han Gawad Kalinga, RELIV foundation nga hira ngatanan nagsaad pagbulig han pagpakaon han mga ginugutom. (PIA 8-Samar)
http://news.pia.gov.ph/index.php?article=1221395272008
war_Latn war_Latn war_Latn war_Latn war_Latn war_Latn zho_Hans